b"\n_START_ARTICLE_\nSputnik 1\n_START_SECTION_\nDesign\n_START_PARAGRAPH_\nSputnik 1 var formet som en kugle med en diameter p\xc3\xa5 58,5 cm. Den blev lavet af aluminiumlegeringen AMG6T  og medbragte fire antenner, der var sammenfoldet under opsendelsen og blev foldet ud i rummet. Antennerne var alle mellem 2,4 og 2,9 meter lange og udsendte radiosignaler ved 20 og 40 MHz. Analyse af disse radiosignaler gjorde det muligt at indsamle information om elektront\xc3\xa6theden i ionosf\xc3\xa6ren og modtage data om temperatur og tryk inde i kuglen. Disse data gjorde det ogs\xc3\xa5 muligt at bestemme om Sputnik 1 var blevet punkteret af sm\xc3\xa5 meteorer da dette ville medf\xc3\xb8re et fald i kuglens interne nitrogentryk.\n_START_SECTION_\nMission\n_START_PARAGRAPH_\nDen R-7 Semjorka-raket, der sendte Sputnik 1 i kredsl\xc3\xb8b, n\xc3\xa5ede selv i kredsl\xc3\xb8b og kunne ses p\xc3\xa5 himlen som et klart himmellegeme i st\xc3\xb8rrelsesklasse 1. Satellitten selv var lille, men meget reflekterende og kunne ses som st\xc3\xb8rrelsesklasse 6. Dermed kunne den lige akkurat ses uden kikkert hvis forholdene var gode.\n_START_SECTION_\nReaktioner\n_START_PARAGRAPH_\nI USA gav opsendelsen af Sputnik 1 anledning til stor frygt for at Sovjetunionen var langt foran USA i udviklingen af raket-teknologi._NEWLINE_De amerikanske efterretninger havde i tiden op til opsendelsen af Sputnik 1 ment at det sovjetiske rumprogram ligesom det amerikanske var adskillige m\xc3\xa5neder fra at kunne opsende en satellit og at det m\xc3\xa5ske endda ville blive sv\xc3\xa6rt at n\xc3\xa5 det inden slutningen af det geofysiske \xc3\xa5r med udgangen af 1958. Den 30. september 1957 begyndte imidlertid en international konference om det geofysiske \xc3\xa5r i Washington. P\xc3\xa5 denne konference antydede flere af de sovjetiske delegerede at Sovjetunionen var t\xc3\xa6t p\xc3\xa5 at kunne opsende den f\xc3\xb8rste satellit.  Annonceringen af at satellitten var opsendt, kom natten mellem 4. og 5. oktober. Officielt \xc3\xb8nskede den amerikanske regering Sovjetunionen tillykke med den succesfulde opsendelse og ben\xc3\xa6gtede at der havde v\xc3\xa6ret et kapl\xc3\xb8b om hvem der f\xc3\xb8rst ville opsende en satellit, men den demokratiske opposition kritiserede i skarpe vendinger hvad de s\xc3\xa5 som beviset for at Sovjetunionen havde overhalet USA i raketteknologi og beskyldte regeringen for ikke at give tilstr\xc3\xa6kkeligt med midler eller prioritering til rumforskning. Lederen af det demokratiske partis flertal i senatet, den senere pr\xc3\xa6sident Lyndon B. Johnson, \xc3\xa5bnede 25. november h\xc3\xb8ringer, der skulle gennemg\xc3\xa5 de amerikanske missil- og rumprogrammer efter Sputnik. Konklusionen p\xc3\xa5 disse h\xc3\xb8ringer blev en h\xc3\xa5rd kritik af det amerikanske rumprogram og ledelsen af disse. For at afb\xc3\xb8de flere angreb fra oppositionen annoncerede den amerikanske pr\xc3\xa6sident, Dwight D. Eisenhower, en testopsendelse af Vanguardraketten 6. december som skulle overv\xc3\xa6res af pressen og vise at USA ikke haltede bagefter Sovjetunionen i teknologi. Da raketten eksploderede p\xc3\xa5 startrampen f\xc3\xb8rte det til store \xc3\xa6ndringer i det amerikanske rumprogram ved f\xc3\xb8rst at h\xc3\xa6ren fik til opgave at f\xc3\xa5 udviklet raketter i stedet for fl\xc3\xa5den og siden oprettelsen af NASA.\n_START_SECTION_\nKopier\n_START_PARAGRAPH_\nDet ansl\xc3\xa5s at der blev lavet mellem fire og tyve testkopier af Sputnik 1. En blev givet i gave til FN og h\xc3\xa6nger nu i indgangshallen i hovedkvarteret i New York, en anden er udstillet p\xc3\xa5 National Air and Space Museum i Washington og en er udstillet p\xc3\xa5 Londons videnskabsmuseum. I 2003 blev en reserve for Sputnik, kaldet PS-1, der indtil da havde v\xc3\xa6ret udstillet p\xc3\xa5 et museum i n\xc3\xa6rheden af Kijev, solgt p\xc3\xa5 Ebay. Dog uden radioudstyret da det, som hemmeligt milit\xc3\xa6rudstyr, var blevet pillet ud i 1960'erne._NEWLINE_Den 3. november 1997 blev en kopi af Sputnik 1, bygget af russiske og franske teenagere, sendt af sted fra rumstationen Mir. Den overlevede i kredsl\xc3\xb8b i to m\xc3\xa5neder."